ประกาศ เรื่อง การจัดตั้งหน่วยงานพิเศษ เพื่อปฏิบัติการตามพระราชกำหนดการบริหารราชการ ในสถานการณ์ฉุกเฉิน พ.ศ. 2548

ประกาศ
ประกาศ
เรื่อง
การจัดตั้งหน่วยงานพิเศษ เพื่อปฏิบัติการตามพระราชกำหนดการบริหารราชการ
ในสถานการณ์ฉุกเฉิน
พ.ศ. ๒๕๔๘[๑]
 

ตามที่ได้มีประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส
จังหวัดปัตตานี และจังหวัดยะลา ลงวันที่ ๒๐ กรกฎาคม พ.ศ. ๒๕๔๘ แล้ว นั้น

อาศัยอำนาจตามความในมาตรา ๗ วรรคห้า แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ คณะรัฐมนตรีจึงกำหนดให้มีหน่วยงานพิเศษเพื่อปฏิบัติหน้าที่ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ดังนี้

ให้มีการจัดตั้งกองอำนวยการเสริมสร้างสันติสุขจังหวัดชายแดนภาคใต้
(กอ.สสส.จชต.) เป็นหน่วยงานพิเศษตามมาตรา ๗ วรรคห้า แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ โดยมีผู้ปฏิบัติงาน ดังนี้
๑. แม่ทัพภาคที่ ๔ เป็นผู้อำนวยการเสริมสร้างสันติสุขจังหวัดชายแดนภาคใต้(ผอ.สสส.จชต.)
๒. ผู้ตรวจราชการกระทรวงมหาดไทยที่ปลัดกระทรวงมหาดไทยมอบหมาย
เป็นรองผู้อำนวยการเสริมสร้างสันติสุขจังหวัดชายแดนภาคใต้ (รอง ผอ.สสส.จชต.)
๓. ผู้ตรวจราชการกระทรวงศึกษาธิการที่ปลัดกระทรวงศึกษาธิการมอบหมาย
เป็นรองผู้อำนวยการเสริมสร้างสันติสุขจังหวัดชายแดนภาคใต้ (รอง ผอ.สสส.จชต.)
๔. ผู้บัญชาการตำรวจภูธรภาค
๙ เป็นรองผู้อำนวยการเสริมสร้างสันติสุขจังหวัดชายแดนภาคใต้ (รอง ผอ.สสส.จชต.)
๕. รองผู้อำนวยการสำนักข่าวกรองแห่งชาติฝ่ายปฏิบัติการ
เป็นรองผู้อำนวยการเสริมสร้างสันติสุขจังหวัดชายแดนภาคใต้ (รอง ผอ.สสส.จชต.)
๖. ผู้ว่าราชการจังหวัดที่ประกาศสถานการณ์ฉุกเฉินที่มีความร้ายแรง
๗. ผู้บังคับการตำรวจภูธรจังหวัดที่ประกาศสถานการณ์ฉุกเฉินที่มีความร้ายแรง
๘. นายอำเภอในพื้นที่ที่ประกาศสถานการณ์ฉุกเฉินที่มีความร้ายแรง
๙. ปลัดอำเภอ ผู้เป็นหัวหน้าประจำกิ่งอำเภอในพื้นที่ที่ประกาศสถานการณ์ฉุกเฉินที่มีความร้ายแรง
๑๐.
ปลัดอำเภอประจำตำบลในพื้นที่ที่ประกาศสถานการณ์ฉุกเฉินที่มีความร้ายแรง
๑๑. ข้าราชการทหาร ข้าราชการตำรวจ และข้าราชการฝ่ายพลเรือนอื่นที่ได้รับคำสั่งจากผู้อำนวยการเสริมสร้างสันติสุขจังหวัดชายแดนภาคใต้
(ผอ.สสส.จชต.) ให้ปฏิบัติงานในกองอำนวยการเสริมสร้างสันติสุขจังหวัดชายแดนภาคใต้ (กอ.สสส.จชต.)
ให้กองอำนวยการเสริมสร้างสันติสุขจังหวัดชายแดนภาคใต้
(กอ.สสส.จชต.) ปฏิบัติหน้าที่ตามพระราชกำหนดนี้และให้มีอำนาจจัดตั้งกองอำนวยการเสริมสร้างสันติสุขจังหวัด
อำเภอ กิ่งอำเภอ ตำบล (กอ.สสส.จ./อ./กิ่ง อ./ต.) เพื่อเป็นองค์กรปฏิบัติการได้ตามที่เห็นสมควร
ในการปฏิบัติหน้าที่ของกองอำนวยการเสริมสร้างสันติสุขจังหวัดชายแดนภาคใต้(กอ.สสส.จชต.)
ให้ปฏิบัติตามนโยบายที่คณะกรรมการนโยบายเสริมสร้างสันติสุขจังหวัดชายแดนภาคใต้ (กสชต.)
กำหนด รวมทั้งนโยบายและการสั่งการของรองนายกรัฐมนตรีผู้มีอำนาจในการกำกับการปฏิบัติงานตามประกาศสถานการณ์ฉุกเฉินด้วย
ให้คำสั่งสำนักนายกรัฐมนตรี ที่ ๒๐๐/๒๕๔๘ เรื่องนโยบายและการพัฒนาระบบการบริหารจัดการเพื่อเสริมสร้างสันติสุขในจังหวัดชายแดนภาคใต้
ลงวันที่ ๓๑ พฤษภาคม ๒๕๔๘ ยกเว้นภาคผนวก ข. ยังคงใช้บังคับอยู่ต่อไปเท่าที่ไม่ขัดหรือแย้งต่อข้อกำหนด
ประกาศ หรือคำสั่งที่ออกตามพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๐ กรกฎาคม พ.ศ. ๒๕๔๘
พันตำรวจโท
ทักษิณ ชินวัตร
นายกรัฐมนตรี







สุนันทา/ผู้จัดทำ
๒๒
ตุลาคม ๒๕๕๒
กวินทราดา/ตรวจ
๒๖
พฤศจิกายน ๒๕๕๓


[๑]
ราชกิจจานุเบกษา เล่ม ๑๒๒/ตอนพิเศษ ๕๔ ง/หน้า ๔/๒๐ กรกฎาคม ๒๕๔๘